b'\n_START_ARTICLE_\nAK-74\n_START_SECTION_\nDesign\n_START_PARAGRAPH_\nAK-74 er i hovedsak en oppdatert versjon av 7,62 mm automatgev\xc3\xa6ret AKM, men har flere viktige forbedringer. Endringene kommer hovedsakelig av at v\xc3\xa5penet er tilpasset den mindre 5,45 x 39 mm riflepatronen. Resultatet av disse endringene er et mer presist og driftssikkert v\xc3\xa5pen enn AKM. V\xc3\xa5penet har en del felles deler med AKM, hovedsakelig l\xc3\xa5sepinner, fj\xc3\xa6rer og skruer. _NEWLINE_V\xc3\xa5penet har et nytt forsterket l\xc3\xb8p som er forkrommet innvendig, og har en riflestigning p\xc3\xa5 1:8.\n_START_SECTION_\nVarianter\n_START_PARAGRAPH_\nEn av hovedvariantene er AKS-74 (S \xe2\x80\x93 So skladnym prikladom) med foldbar kolbe i metall. Denne varianten, som ble konstruert med tanke p\xc3\xa5 luftb\xc3\xa5rne infanteristyrker, ble introdusert samtidig med basismodellen AK-74. I motsetning til AKMS, er kolben til AKS-74 triangelformet, og mangler den foldbare kolbekappa som AKMS har, noe som gj\xc3\xb8r kolben stivere. Kolben foldes inn p\xc3\xa5 venstre side av l\xc3\xa5skassa. Den hengslede foldekolben l\xc3\xa5ses i utbrettet posisjon av en l\xc3\xa5semekanisme i bakkant av l\xc3\xa5skassa. Utl\xc3\xb8serknappen for l\xc3\xa5semekanismen sitter p\xc3\xa5 venstre side av l\xc3\xa5skassa. N\xc3\xa5r kolben er foldet inn, blir den holdt p\xc3\xa5 plass av en fj\xc3\xa6rbelastet mekanisme. Bakre remfeste sitter p\xc3\xa5 h\xc3\xb8yre side i forkant av kolben._NEWLINE_I 1979 ble en  kortere variant av AKS-74 tatt i bruk \xe2\x80\x93 karabinen AKS-74U (U \xe2\x80\x93 Ukorochenniy), som dekker gapet mellom en maskinpistol og et automatgev\xc3\xa6r. Den var tenkt brukt hovedsakelig av spesialstyrker, luftb\xc3\xa5rent infanteri, styrker i de bakre linjer og mannskaper p\xc3\xa5 pansrede kj\xc3\xb8ret\xc3\xb8yer. V\xc3\xa5penets kompakte dimensjoner, sammenlignet med AKS-74, ble oppn\xc3\xa5dd ved \xc3\xa5 bruke et kort 200 mm l\xc3\xb8p, noe som ogs\xc3\xa5 gjorde at gasstempelets overf\xc3\xb8ringsarm ble kortere. For \xc3\xa5 stabilisere prosjektilet i det korte l\xc3\xb8pet, ble ogs\xc3\xa5 riflestigningen forandret. Den nye gassblokka er montert ved munningen av l\xc3\xb8pet. V\xc3\xa5penet bruker en ny sylinderformet flammedemper. Flammedemperen l\xc3\xa5ses i gassblokka i et spor p\xc3\xa5 h\xc3\xb8yre side. Fremre remfeste ble flyttet til venstre side. Frontsiktet p\xc3\xa5 v\xc3\xa5penet er integrert i gassblokkas sokkel.'